EFF by etiekkomitee, MRK verklaMalema sluit die deure van ‘n Clicks-winkel in Polokwane met ‘n ketting en slot (Foto: Verskaf) Die DA het ŉ klag by die parlementêre etiekkomitee ingedien teen EFF-parlementslede wat glo die afgelope week by die Clicks-betogings betrokke was. Die polisie het vroeër bekend gemaak dat ŉ EFF-LP in hegtenis geneem is in verband met die betogings. Die LP word aangekla van die beskadiging van eiendom, aanranding van ŉ polisiebeampte en verset teen inhegtenisneming. Natasha Mazzone, DA-hoofsweep, het gesê die DA het ook ŉ klag teen die EFF-leierskap by die Menseregtekommissie aanhangig gemaak. “Die EFF-leiers se gedrag op sosiale media en by winkelsentrums oor die hele land is afgryslik. Winkels is met petrolbomme bestook, werkers en klante is geïntimideer en lede van die media is hardhandig gehanteer terwyl hulle gepoog het om hul werk te doen.” Volgens Mazzone is die EFF se regverdiging van die gewelddadige gedrag afgryslik en strydig met hul rolle as LP’s en hul plig om die beginsels van die Grondwet te handhaaf. Hierdie geweld en vernietiging het die aandag afgetrek van die pyn en woede wat voortgespruit het uit Clicks se aanstootlike en ongevoelige advertensie, sê Mazzone. “In geen daad wat die EFF hierdie week gepleeg het, was daar ŉ greintjie medelye met die werkers wie se lewensonderhoud afhanklik is van Clicks as hul werkgewer nie. Daar is nie gedink oor die verlies aan inkomste wat sou plaasvind terwyl winkels nie toeganklik is nie.” Die EFF hou daarvan om te beweer dat hy daarop mik om armes tot ekonomiese vryheid te bemagtig, maar volgens Mazzone het die party baie min gedoen om hierdie woorde in werking te stel. “Hulle hou daarvan om dit in die strate te skree en op sosiale media te skree, maar wanneer dit kom by aksie, bereik hul optrede presies die teenoorgestelde. Dit lei dikwels tot sporadiese beskadiging van ondernemings, wat noodwendig daartoe lei dat werkers – dikwels die armstes van die armes – finansieel swaarkry.” Die DA het intussen ook die inhegtenisneming van tien verdagtes, onder wie die EFF-LP, in verband met die betogings verwelkom. Andrew Whitfield, die DA se woordvoerder oor polisie, het gesê die party het Maandag strafregtelike klagte teen EFF-leier Julius Malema en sy party aanhangig gemaak. “Hoewel ons die inhegtenisnemings en minister [Bheki] Cele se veroordeling van die gebeure verwelkom, doen ons ŉ beroep op die SAPD om toe te sien dat alle EFF-lede wat ŉ misdaad gepleeg het, ook Malema, in hegtenis geneem word.” Volgens Whitfield meen die DA ook dat die EFF verantwoordbaar gehou moet word vir die skade wat aan Clicks-winkels aangerig is. “Die party het deur sy optrede ŉ algehele miskenning van die oppergesag van die reg asook die beskerming van private eiendom getoon.”